小市桥弯更向东。 便门长记旧相逢。 踏青会散秋千下, 鬓影衣香怯晚风。 悲往事, 向孤鸿。 断肠肠断旧情浓。 梨花院落黄茅店, 绣被春寒此夜同。
三月暮, 花落更情浓。 人去秋千闲挂月, 马停杨柳倦嘶风。 堤畔画船空。 恹恹醉, 长日小帘栊。 宿燕夜归银烛外, 啼莺声在绿阴中。 无处觅残红。
夜深困倚屏风后。 试请毛延寿。 宝钗小立白翻香。 旋唱新词犹误、笑持觞。 四更山月寒侵席。 歌舞催时日。 问他何处最情浓。 却道小梅摇落、不禁风。